text: Der er dømt lak og læder, krom og gejl og masser af hestekræfter i Øster Hurup. Interessen for de gamle amerikanerbiler og for at mødes omkring dem har aldrig været større. - Vi startede med omkring 70 biler for 10 år, og i gennemsnit er US Car Camp vokset med næsten 200 hvert år, så det er en pæn stigning, siger Christina Bach Stensbøl, der er medarrangør af træffet. Hun triller stille rundt på den store plads i sin Pontiac Grand Ville fra 75 og viser frem. - Jeg er til åben vogn og cruise, siger hun. Hendes mand, Dennis Bach Nielsen, kører Trans Am fra 79, en lidt mere powerful bil, der er god til at brænde dæk. Det var ham, der startede US Car Camp for 10 år siden. - Jeg var på et træf på Sjælland, og så tænkte jeg, at vi kunne gøre det bedre selv - her i Jylland, siger han. Som sagt så gjort. Hele ugen er der arrangementer. Der skal kørers cruise rundt om i Nordjylland. Og først og fremmest skal der hygges, vises frem og udveksles historier. US Car Camp er kommet for at blive.
summary: US Car Camp i Øster Hurup er større end nogensinde. Cirka 1400 flydere har fundet vej til jubilæumstræf.